襄陽懷古
作者：蘇洵
朝代：宋

paragraphs: 我行襄陽野，山色向人明。
何以洗懷抱，悠哉漢水清。
遼遼峴山道，千載幾人行。
踏盡山上士，山腰爲之平。
道逢墮淚碣，不覺涕亦零。
借問羊叔子，何異葛孔明。
今人固已遠，誰識前輩情。
朅來萬山下，潭水轉相縈。
水深不見底，中有杜預銘。
潭水竟未涸，後世自知名。
成功本無敵，好譽真儒生。
自從三子亡，草中無豪英。
聊登峴山首，淚與漢流傾。